**Előterjesztés**

**Szombathely Megyei Jogú Város Közgyűlése**

**Oktatási és Szociális Bizottság 2017. szeptember 13-i ülésére**

**Javaslat hallássérültek számára megvalósítandó színházi előadásra vonatkozó döntések meghozatalára**

Szombathely Megyei Jogú Város Közgyűlése 130/2017. (IV.27.) Kgy. számú határozatával felkéri a Weöres Sándor Színház Nonprofit Kft.-t (a továbbiakban: Színház), tegye lehetővé egy-egy előadás jelnyelvi tolmács közreműködésével történő megvalósulását.

A Színház felvette a kapcsolatot a Siketek és Nagyothallók Országos Szövetségének (a továbbiakban: Szövetség) igazgatójával, aki az alábbiakról tájékoztatta a Színházat:

Vas megyében 214 fő nagykorú siket vagy nagyothalló személy él. A jelnyelvi tolmács közreműködése nem teszi akadálymentessé az előadást, mert azt csak olyan hallássérült tudja követni, aki ismeri és használja a magyar jelnyelvet (10 nagyothallóból mindössze 1 fő). Akadálymentes előadás megvalósítása csak színházi feliratozással és ún. indukciós hurok (a Színház nagytermében ez már korábban beépítésre került, de további fejlesztést igényel) működtetésével történhet.

Fentiek miatt a Színház a feliratozást javasolja. A feliratozó célgép és a hozzá kapcsolódó szoftver beszerzéséhez (mintegy nettó 2 millió forint) azonban a Színház forrást nem tud biztosítani. Saját projektoruk használatával, továbbá saját munkavállaló közreműködésével tudná megvalósítani az első feliratozott előadást, amely azonban többletköltséggel járna.

Az érintettek alacsony száma miatt stúdió-előadást javasolnak, elsőként a Grönholm módszer c. darabot, amely bemutatását követően tudnak dönteni esetleges későbbi előadások megvalósításáról.

Kérem a Tisztelt Bizottságot, hogy az előterjesztést megtárgyalni és álláspontját kialakítani szíveskedjék.

Szombathely, 2017. augusztus „ ”

**/: Koczka Tibor :/**

**HATÁROZATI JAVASLAT**

**……../2017. (IX. 13.) OSzB sz. határozat**

Az Oktatási és Szociális Bizottság a „Javaslat hallássérültek számára megvalósítandó színházi előadásra vonatkozó döntések meghozatalára” c. előterjesztést megtárgyalta, és úgy döntött, hogy …………………………………………………………………………………….

**Felelős: Koczka Tibor alpolgármester**

 **Rettegi Attila, a Bizottság elnöke**

 **(A végrehajtás előkészítéséért:**

 **Dr. Bencsics Enikő, az Egészségügyi és Közszolgálati Osztály vezetője**

**Mester Ágnes, az Egészségügyi, Kulturális és Koordinációs Iroda vezetője)**

**Határidő: azonnal**